Δήλωση του Συμβουλίου και των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου

της 28ης Ιουνίου 2001

σχετικά με την καταπολέμηση του ρατσισμού και της ξενοφοβίας στο Διαδίκτυο με εντατικότερη εργασία με τους νέους

(2001/C 196/01)

Τα θεμέλια στα οποία στηρίζεται η Ευρωπαϊκή Ένωση είναι οι αρχές της ελευθερίας, της δημοκρατίας, του σεβασμού των δικαιωμάτων του ανθρώπου, των θεμελιωδών ελευθεριών και του κράτους δικαίου. Η διαφορετικότητα και η ανεκτικότητα είναι δημοκρατικές αξίες, ομόφωνα αναγνωρισμένες και σεβαστές σε κάθε κράτος μέλος.

Αντιδημοκρατικές επιρροές εκμεταλλεύονται το Διαδίκτυο προκειμένου να γνωστοποιούν και να διαδίδουν μηνύματα ρατσισμού, ξενοφορίας και άλλων μορφών μισαλλοδοξίας, επωφελούμενες του γεγονότος ότι οι νέοι στην Ευρώπη είναι τακτικοί καταναλωτές του διαδικτύου. Προκειμένου να αντιμετωπισθούν αυτές οι αντιδημοκρατικές συμπεριφορές στο Διαδίκτυο, οπουδήποτε εμφανίζονται, θα πρέπει να αξιοποιηθεί η πρωτοβουλία, η επιχειρηματικότητα, η δημιουργικότητα και η κοινωνική αλληλεγγύη των νέων.

Η Ευρώπη πρέπει να καταπολεμήσει όλες τις μορφές ρατσισμού, ξενοφοβίας και συναφών εκφάνσεων μισαλλοδοξίας, σε τοπικό, εθνικό, ευρωπαϊκό και παγκόσμιο επίπεδο.

Συνεπώς:

ΤΟ ΣΥΜΒΟΥΛΙΟ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ:

- ΣΗΜΕΙΩΝΟΥΝ ΜΕ ΙΚΑΝΟΠΟΙΗΣΗ την ανακοίνωση της Ευρωπαϊκής Επιτροπής με τίτλο "Για μια ασφαλέστερη κοινωνία της πληροφορίας με τη βελτίωση της ασφάλειας των υποδομών πληροφόρησης και την καταπολέμηση του εγκλήματος πληροφορικής", και ιδιαιτέρως την πρωτοβουλία της Ευρωπαϊκής Επιτροπής να εξετάσει τις δυνατότητες δράσης κατά των δραστηριοτήτων ρατσισμού και ξενοφορίας στο Διαδίκτυο,

- ΤΟΝΙΖΟΥΝ τη σημασία και τις ευθύνες των σχολείων, άλλων συναφών ιδρυμάτων και των οργανώσεων νεολαίας στην ενθάρρυνση της άμεσης συμμετοχής των νέων στην ανάπτυξη δημοκρατικών αξιών, καθώς και στη δημιουργία ευκαιριών για την προώθηση της δημοκρατίας, των δικαιωμάτων του ανθρώπου και της ανεκτικότητας,

- ΤΟΝΙΖΟΥΝ την ανάγκη να δημιουργηθεί, μεταξύ των νέων, κατανόηση της ισχύουσας νομοθεσίας σχετικά με τη δημοσίευση και τη διάδοση ρατσιστικού και ξενόφοβου υλικού στο διαδίκτυο και τη σημασία της κριτικής αντιμετώπισης του υλικού που βρίσκεται στον παγκόσμιο ιστό, υπογραμμίζοντας τη σημασία των σχολείων και άλλων συναφών ιδρυμάτων και οργανώσεων για τη δημιουργία αυτής της κατανόησης,

- ΥΠΟΓΡΑΜΜΙΖΟΥΝ την ανάγκη συμμετοχής και εκπαίδευσης εκείνων που εργάζονται με νέους ανθρώπους ώστε να αυξήσουν τη συνειδητοποίησή τους και την κατανόηση των προβλημάτων που έχουν σχέση με την μισαλλοδοξία και να αυξήσουν την ικανότητά τους να εφαρμόζουν τις δημοκρατικές αξίες όταν εργάζονται με νέους,

- ΤΟΝΙΖΟΥΝ τη σημασία και την ανάγκη της ανταλλαγής εμπειριών και πληροφοριών μεταξύ των κρατών μελών, με την προώθηση της ανάπτυξης των υφισταμένων προγραμμάτων, δικτύων και ιδρυμάτων, όπως το Ευρωπαϊκό Κέντρο Παρακολούθησης του Ρατσισμού και της Ξενοφοβίας, όπου συμμετέχουν αρχές σε εθνικό και τοπικό επίπεδο, καςώς και επαγγελματίες, προκειμένου να αναπτυχθούν βέλτιστες πρακτικές στο χώρο αυτό, και το κοινοτικό σχέδιο δράσης για την προώθηση της ασφαλέστερης χρήσης του διαδικτύου,

- ΥΠΟΓΡΑΜΜΙΖΟΥΝ ότι θα πρέπει να καταβληθούν προσπάθειες ώστε να αξιοποιηθούν η πρωτοβουλία και η δημιουργικότητα των νέων με στόχο την απόρριψη και την αντιμετώπιση του ρατσισμού, της ξενοφοβίας και των συναφών εκφάνσεων μισαλλοδοξίας που βρίσκονται στον παγκόσμιο ιστό,

- ΤΟΝΙΖΟΥΝ την ανάγκη να ενθαρρυνθούν οι παροχείς υπηρεσιών Διαδικτύου που έχουν τη βάση τους στην Ένωση να παρέχουν τα μέσα ώστε το κοινό να αναφέρει το ρατσιστικό και ξενόφοβο περιεχόμενο που συναντά στο Διαδίκτυο,

- ΤΟΝΙΖΟΥΝ την ανάγκη να ενθαρρυνθεί η συνεργασία μεταξύ των παροχέων υπηρεσιών Διαδικτύου -δηλαδή παροχέων πρόσβασης και ξενιστών- και των αστυνομικών και νομικών αρχών των κρατών μελών, προκειμένου να καταπολεμηθεί το ρατσιστικό και ξενόφοβο υλικό στο Διαδίκτυο.